**М О Т И В И**

За приемане актуализирана „Наредба за пожарна безопасност на територията на Община Лом” и отменяне на „Наредба за пожарната безопасност и защита на населението на територията на Община Лом” приета с Решение на Общински съвет № 347 от протокол № 40/23.04.2013 г..

**Причини, налагащи приемането на**

актуализирана „Наредба за пожарна безопасност на територията на Община Лом”

„Наредба за пожарна безопасност на територията на Община Лом”се приема в съответствие с влезлите в сила наредби регламентиращи пожарната безопасност при експлоатацията на обектите в урбанизираните, земеделските, горските и защитените територии и в нарушените територии за възстановяване и всички произтичащи от това изменения на нормативните документи.

С оглед на гореизложеното следва да се отмени досега действащата „Наредба за пожарната безопасност и защита на населението на територията на Община Лом” приета с Решение на Общински съвет № 347 от протокол № 40/23.04.2013 г..

**1.Цели които се поставят:**

1.Определяне правилата и нормите за пожарна безопасност в урбанизираните, земеделските и горските територии в Община Лом.

2.Запознаване със задълженията по спазване правилата по пожарна безопасност от държавните органи, юридическите лица и гражданите (собствениците, ползвателите, ръководителите, работещите и временно пребиваващите на обектите лица) извършващи дейности на територията на Община Лом.

**2. Финансови и други средства, необходими за прилагането на новата уредба.**

За прилагането на Наредбата не са необходими допълнително финансови средства.

**4. Очаквани резултати от прилагането**

Намаляване на предпоставките за възникване на пожари, аварии, бедствия и катастрофи на територията на Общината.

**5. Анализ за съответствие с правото на Европейския съюз.**

Предлаганият проект за изменение е разработен в съответствие с европейските стандарти за пожарна безопасност на обекти и строежите.

На основание чл. 26, ал. 2 от Закон за нормативните актове, във връзка с чл. 77 от АПК заинтересованите лица могат в 30 – дневен срок от публикуване на настоящия проект на Интернет страницата на Община Лом, да направят предложения и да изразят становища по проекта.

Формата за участие в производството по издаване на посочения акт от страна на заинтересованите лица и организации са писмени предложения и възражения.

**ПРОЕКТ:**

Предвид изложените мотиви, предложението за приемане на „Наредба за пожарна безопасност на територията на Община Лом е:

**Н А Р Е Д Б А**

***за пожарната безопасност и защита на населението на територията на Община Лом***

### ГЛАВА – І.

### ОБЩИ ПОЛОЖЕНИЯ:

Чл.1. С наредбата се определят правилата и нормите за пожарна безопасност (ПБ) в урбанизираните, земеделските и горските територии в Община Лом.

Чл.2. Правилата и нормите по чл. 1 се прилагат за всички обекти и територии, независимо от вида на собственост.

Чл.3. Изискванията на тази наредба се отнасят за държавните органи, юридическите лица и гражданите (собствениците, ползвателите, ръководителите, работещите и временно пребиваващите на обектите лица) извършващи дейности на територията на Община Лом.

Чл.4. Гражданите, работниците и служителите в ежедневната си дейност, където и да се намират, са длъжни да спазват и изпълняват установените правила и норми за пожарна безопасност, като не създават условия за възникване на пожари и аварии и участват в предотвратяването им.

Чл.5. Разпорежданията на специализираните органи за пожарна безопасност и защита на населението, са задължителни за длъжностните лица и гражданите.

Чл.6. При опасност от и при възникване на пожар, авария, бедствие и катастрофа, незабавно се уведомява Районна служба „Пожарна безопасност и защита на населението” Лом /РСПБЗН/ и на ЕЕН тел.112.

# **ГЛАВА – ІІ.**

# **ИЗИСКВАНИЯ ЗА ОСИГУРЯВАНЕ НА ПОЖАРНАТА БЕЗОПАСНОСТ**

**Раздел - І. Изисквания по време на строително – инвестиционния процес**

Чл.7. При планирането и застрояването на урбанизираните територии, застрояването на поземлени имоти, разположени извън урбанизираните територии, проектиране, основно обновяване или преустройство на сгради и съоръжения, реконструкция, основно обновяване (рехабилитация), основен ремонт или преустройство на строежите, както и при извършване на строителни и монтажни работи в тях, за които се изисква разрешение за строеж съгласно глава осма, раздел ІІІ от ЗУТ, поставяне на преместваеми увеселителни обекти и преместваеми обекти за търговски и други обслужващи дейности по чл. 56 от ЗУТ, се спазват изискванията на Наредба Із-1971 за строително-технически правила и норми за осигуряване на безопасност при пожар (ДВ, бр. 96/09 год.).

Чл.8.ал.1 Не се одобряват от Експертния съвет по устройство на територията (ЕСУТ) към община Лом и не се издава разрешение за строеж от главния архитект на общината в случаите, когато на инвестиционния проект се изисква, а не съдържа част „Пожарна безопасност”.

ал.2 Проектите по част „Пожарна безопасност” се изготвят от лица, които освен техническа правоспособност, притежават пълна проектантска правоспособност по част „Пожарна безопасност”.

Чл.9. За строежите ІІІ-та, ІV-та и V-та категория, за които се издава разрешение за строеж въз основа на комплексен доклад за съответствието на проектната документация със съществените изисквания за строежите, съставен от лицензирана фирма – консултант, докладът се подписва и от специалиста по пожарна безопасност към тази фирма.

Чл.10.ал.1 За строежите ІV-та категория, за които се издава разрешение за въвеждане в експлоатация въз основа на окончателен доклад от лицензирана фирма – консултант, докладът се подписва и от специалиста по пожарна безопасност към фирмата.

ал.2 За строежите V-та категория при съставянето на констативен акт (обр. 15 от Наредба №3 за съставянето на актове и протоколи по време на строителството) за установяване на годността за приемане на строежа, същият се подписва от възложителя, проектантите по всички части, строителя и техническия ръководител на строежа.

ал.3 Към доклада по ал. 1 и констативния акт по ал. 2 се прилагат:

а) актовете обр. 12 за установяване на всички видове СМР, подлежащи на закриване, отнасящи се до осигуряването на пожарната безопасност на строежа;

б) заверени копия на декларации за съответствие, СЕ маркировка, класификационен протокол, становища за допустимост и указания за прилагане на български език на строителни продукти, предназначени за огнезащита, управление на огън и дим, пожароизвестяване и пожарогасене.

Чл.11 Всяко тримесечие (до десето число на следващото) главния архитектна общината уведомява писмено Районна служба „Пожарна безопасност и защита на населението” – Лом за издадените през периода разрешения за строеж и разрешения за въвеждане в експлоатация.

Чл.12 Преди одобряването от главния архитект на общината на устройствените схеми за разполагане на преместваеми обекти за търговски и други обслужващи дейности и търговски обекти на открито, същите се оценяват за съответствие със съществените изисквания за безопасност при пожар от Районна служба „Пожарна безопасност и защита на населението” – Лом.

Чл.13 При проектирането на нови и реконструкция на съществуващи водопроводни мрежи в обектите и населените места от община Лом се предвиждат само надземни противопожарни хидранти.

**РАЗДЕЛ – ІI. В личните дворове на гражданите.**

Чл.14,ал.1 Складирането на груб фураж /сено, слама, царевичак и др./ може да бъде открито и в стопанските постройки;

ал.2 Откритото складиране на груб фураж /балиран и не балиран/ в личните дворове, да става на добре оформени купи на разстояние 2м. една от друга в групи по 3бр. с разстояние между тях до 6м.;

ал.3 Около складирания груб фураж в личните дворове се окосява сухата тревна растителност и се правят минерализовани ивици с ширина най-малко 2м.;

ал.4 Забранява се открито складиране на груб фураж:

* + - 1. На разстояния по-малки от 10м. от сгради /къщи, летни кухни и навеси към тях, но на 3м. от оградите на съседите/ и от пътища;
      2. Складирането на груб фураж на тротоарната ивица или уличното платно;
      3. Под електрически проводници, телефонни кабели, тръбопроводи за горими и леснозапалими течности, и газове, и други подобни комуникации.

ал.5 Стопанските постройки, в които ще се складира груб фураж трябва да са специално пригодени за целта, като задължително трябва да съответстват на следните изисквания:

1. Разстоянията до жилищни сгради да са най-малко 6м.;
2. Когато разстоянието е по-малко от 6м., една от срещуположните външни стени да съответства на изискванията за брандмауер /негорима стена без отвори/;
3. Да не се изграждат комини в тях, а съществуващите да не се използват.
4. Оборите пригодени и за складиране на груб фураж, да се отделят с негорима таванска преграда, а ел.инсталацията да е под мазилка;

Чл.15. При складиране на дърва, въглища и горими течности се спазват следните изисквания:

1. Дървеният фасониран материал и дървата за огрев да се съхраняват в стопански сгради или на открито, на разстояние 6м. от жилищни сгради с горим покрив, или до тях, ако стената е тип брандмауер;
2. Въглищата да се внасят в помещенията или навеси в сухо състояние! Височината на пласта не трябва да надвишава 1.5м. Същите да са защитени от влага и вода;
3. Съхраняването на леснозапалими течности /ЛЗТ/спирт, бензин, ацетон и др. или горими течности /ГТ/ дизелово гориво, масла в сгради, се допуска в подземни етажи, в помещение с външна стена и с директен изход навън – с обем не повече от 20м3. в резервоари или до 500л. в туби;
4. Съхраняването на съдове с горими газове ГГ /пропан-бутан др./ се извършва само в помещения с осигурена вентилация. Не се допуска съхраняването им в сутеренни, санитарни, тавански и спални помещения, общи коридори и стълбищни клетки, като същите трябва да са предпазени от пряка слънчева светлина и висока температура;

Чл.16,ал.1 Паленето на открит огън за приготвяне на зимнина да става на специално пригодени за целта места, като се спазват следните минимални разстояния до:

1. Жилищни сгради, летни кухни и навеси към тях – най-малко 8м.;
2. Закрити и открити складове за груб фураж – най-малко 10м.;
3. Короните на дърветата, електрическите и телефонни проводници, оградите на съседите – най-малко 4м. от хоризонталната им проекция;

ал.2 Мястото на палене на огъня се почиства в радиус 5м. от горими отпадъци, предмети и суха трева.

ал.3 Дървата за горене се нареждат на не по-малко от два метра от огнището във вид на купчина в количеството необходимо за момента.

ал.4 Не се допуска използване на горими течности за разпалване на огъня или поддържане на горенето.

ал.5 Не се допуска изгаряне на гуми и други синтетични материали отделящи токсични вещества.

ал.6 Осигурява се непрекъснат надзор над огъня и подръчни средства за гасене /кофи с вода, градински маркуч и др./

ал.7 След приключване, огънят се изгасява, като не се оставят тлеещи въглени, а пепелта и сгурията се изхвърлят на определеното за целта пожаро-безопасно място.

ал.8 Паленето на огън се разрешава само при тихо време /безветрие/ и се забранява в случаите, когато парцелът е разположен в края на населено място, в близост до житни блокове, горски масиви и при продължителна суша.

Чл.17. Пепелта и сгурията от печките на твърдо гориво и при други паления на огън, се изхвърля само в пригодени за целта пожаро-безопасни места – негорими сандъци или кофи/ в които не се съхраняват горими отпадъци/, осигурени с капак, който надеждно да защитава срещу разпиляване от вятър. Същите се разполагат на разстояние минимум 10 м. от съседни сгради.

**РАЗДЕЛ – ІІI. В земеделските, горските и урбанизираните територии.**

Чл.18. Забранява се изгарянето на стърнища, суха трева, растителни и други горими отпадъци в земеделските земи, слоговете, крайпътните ивици, площи между жилищни, стопански и промишлени сгради, както и в свободните дворни площи.

Чл.19. Забранява се използването на огнестрелно оръжие и сигнални ракети, в района на неожънатите масиви и фуражните площадки.

Чл.20. Забранява се паленето на огън и изгарянето на отпадъци в сметища и депа, ако това не е предвидено в техните проекти.

Чл.21. Забранява се паленето на огън и извършване на огневи работи в горите през пожароопасния сезон, обявен със Заповед на Областния управител.

Чл.22. Палене на огън /извън пожароопасния сезон/ в горите, се допуска на специално обособени места при безветрие и спазване на следните условия:

1. Обособяване на огнище с кръгла форма с диаметър до 1м.
2. Ограждане на огнището с венец от камъни, с височина около 20см. или вкопаване в земята, като извадената от него пръст се насипва по периферията му.
3. Изграденото огнище се обхваща с минерализована ивица с широчина около 1м.
4. Горенето в огнището се организира така, че височината на пламъците да не надхвърля 0.5м., а височината на слоя тлеещи въглени да не превишава половината от височината му.
5. Забранява се оставянето на огъня в огнището без наблюдение и напускане на мястото, без той да бъде изгасен.

Чл.23,ал.1 Гробищните паркове в непосредствена близост до горите задължително се ограждат с масивна или метална ограда или с телена мрежа с височина не по-малко от 1.5м.;

ал.2 Сметищата и други депа за отпадъци в непосредствена близост до горите задължително се ограждат с масивна или метална ограда или с телена мрежа с височина не по-малко от 1,5 метра;

ал.3 обектите по ал. 2 се обхващат от външната страна на оградата, откъм тяхната страна, с минерализована ивица с ширина не по-малко от 2 метра, която се поддържа в постоянна изправност;

ал.4 гробищните паркове се поддържат чисти от свободно растящи треви и плевели.

Чл.24. Частните стопани, наематели и арендатори, участващи в прибиране на реколтата, са длъжни да използват и поддържат в техническа изправност, съгласно инструкциите на фирмите производители, собствената техника и съоръжения. Същата се комплектова с необходимите ПП уреди. При експлоатацията и, се спазват всички изисквания за пожаробезопасна работа, като при наличие на условия за възникване на пожар, се преустановява работата с нея.

Чл.25. Не се допуска паркирането на превозни средства и нощуването им покрай пътища, които минават в близост до складиран фураж, покрай посевите или през посевите от настъпване на восъчна зрялост до прибирането на реколтата.

Чл.26. От настъпването на восъчна зрялост на житните посеви, до окончателното прибиране на реколтата от полето, пушенето и паленето на огън се извършва на обезопасени места, отстоящи на разстояние от посевите най-малко 100м. и на разстояние от складиран фураж най-малко 50м.

**РАЗДЕЛ – ІV. В обектите в експлоатация.**

Чл.27. Собствениците или ръководителите на обектите носят отговорност за:

1. създаване на организация за осигуряване на ПБ и за поддържане на обектите в техническо състояние така, че да съответстват на строителните книжа, нормативните актове и техническите спецификации, валидни към момента на разрешаване на ползването им;

2. поддържане в изправно състояние, осъществяване на контрол и извършване на техническо обслужване, презареждане и хидростатично изпитване на устойчивост на налягане на пожарогасителите;

3. поддържане и обслужване на пожароизвестителните системи (ПИС), пожарогасителните системи (ПГС), пожарните кранове и системите за управление на дим и топлина на обектите;

4. обозначаване на пожарните хидранти, пожарогасителите и на пътищата за достъп до тях, на противопожарните съоръжения, пожарните кранове, стълбите за пожарогасителни и аварийно-спасителни дейности, на устройствата за алармиране или оповестяване, на устройствата за ръчно задействане на ПИС и ПГС, на евакуационните пътища и изходи, на входовете на помещенията, на забранените места за пушене и използване на открит огън, на резервоарите за леснозапалими течности (ЛЗТ), горими течности (ГТ) и горими газове (ГГ) и на складираните материали и изделия;

5. осигуряване за всеки работещ на подходящо обучение и/или инструктаж по безопасност и здраве при работа при спазване изискванията на Наредба № РД-07-2 от 2009 г.;

6. незабавно уведомяване на Районна служба „Пожарна безопасност и защита на населението“ (РСПБЗН) при затваряне на отделни участъци от пътищата за противопожарни цели, извършване на ремонтни работи, свързани с изключване на участъци от водопроводната мрежа, възникване на неизправности и повреди в помпени станции, ПИС и ПГС, изтичане на вода от пожарните водоеми или тяхното източване;

7. разработване на планове за осигуряване на ПБ при организиране на мероприятия и извършване на дейности, с които временно се променя нивото на пожарната опасност в обектите;

8. поддържане на пътища за противопожарни цели с безпрепятствен достъп към всички обекти и водоизточници;

9. поддържане в изправно състояние на пожарните хидранти и водоеми и подготовката им за експлоатация при отрицателни температури преди настъпване на зимния период;

10. поддържане в изправно състояние на отоплителните уреди и съоръжения, извършване на проверки на състоянието им, ремонт и почистване преди настъпване на есенно-зимния период, както и периодично за осигуряване на пожарната им безопасност;

11. поддържане в изправно състояние на осигурените пасивни и активни мерки за защита и приетите технически решения за осигуряване на пожаробезопасната експлоатация на обекта през целия експлоатационен срок, съгласно Наредба № Iз-1971 от 2009 г. за строително-технически правила и норми за осигуряване на безопасност при пожар;

12. поддържане в изправно състояние на евакуационното и аварийното осветление.

Чл.28. Всеки работещ на обект е длъжен да провери и да остави в края на работното време в пожаробезопасно състояние работното си място, апаратите, машините, съоръженията и др., което се удостоверява по ред, определен от собственика или ръководителя на обекта.

Чл.29. До взриво - и пожароопасни комуникации и съоръжения, пожаро-защитни и пожарогасителни съоръжения на видно място се поставя схема, относно реда за включване и изключване при аварийни ситуации. До работа с тези съоръжения се допуска само квалифициран персонал, преминал съответната подготовка.

Чл.30. Противопожарните системи и съоръжения /пожароизвестителни и гасителни инсталации, противопожарни люкове, огнепреградни клапи, помпи за ПП нужди, евакуационно осветление, брави антипаник,евакуационно осветление, вентилационни системи за отделяне на дим и топлина /ВСОДТ/ и др./ се поддържат в изправно работно състояние.

Чл.31. Сградите и съоръженията се оборудват с необходимите противопожарни уреди и средства за гасене, съгласно Наредба № 8121з – 647 и Наредба №Із-1971 за Строително –техническите правила и норми за осигуряване на безопасност при пожар /СТПНОБП/. Същите се обозначават със знаци съгласно Наредба №РД-07/8 от 2008г. на МВР и МТСГ.

Чл.32. Не се допуска задръстване и блокиране на евакуационните изходи, използващи се за евакуация на хора и материални ценности в производствените, административните, жилищните и други обществени сгради. По време на пребиваване на хора в сградите е недопустимо заключването на врати по пътищата за евакуация.

Чл.33. Пътищата за евакуация и изходите от административни, обществени и производствени сгради се осигуряват с евакуационно осветление, осигуряващо 1 lx осветеност, съответстващо на БДС EN 1838.

Чл.34. До електрическите табла, противопожарните уреди, вътрешните пожарни кранове и други, непрекъснато се поддържа постоянен свободен достъп.

Чл.35.,ал.1 Не се допуска ползването на открит огън, на територията, на взривоопасни и пожароопасни обекти /ако това не е свързано с технологичния процес/, а също така и на места, където се съхраняват и преработват горими материали.

ал.2 Заваръчни и други огневи работи се извършват при спазване на изискванията на Глава пета от Наредба 8121з – 647 и след издаден „Акт за огневи работи”.

Чл.36. Всяко ново строителство, реконструкция, модернизация и преустройство се съгласуват съгласно разпоредбите на ЗУТ при спазване на изискванията на Наредба Із-1971 за СТПНОБП.

Чл.37. Територията на обектите системно се почиства от суха тревна растителност и други горими отпадъци. Горимите производствени отпадъци ежедневно се събират на пожаро-безопасни места и периодично се изнасят извън района на обекта по предназначение.

Чл.38. До всички сгради, съоръжения, противопожарен инвентар и водоизточници се осигуряват и поддържат пътища и свободен достъп. През зимата се почистват от сняг и опесачават. Не се допуска да се складират материали, оборудване, отпадъчен амбалаж, както и да се поставят преместваеми увеселителни обекти и преместваеми обекти за търговски обслужващи дейности на разстояние, по-малко от нормативно изискващото се съгласно Наредба № Iз-1971;

Чл.39 Не се разрешава спиране и паркиране на транспортни средства, поставяне на преместваеми обекти, материали и съоръжения на разстояние, по-малко от 5 m, преди и след пожарните хидранти и подстъпите, шахтите и площадките за засмукване на вода от водоемите за пожарогасене. Противопожарните хидранти и водоеми се обозначават съгласно БДС 12.4.009-83 и приложение 6 от Наредба Із-2377.

Чл.40. При провеждане на ремонтни работи, свързани с изключване на участъци от водопроводната мрежа, източване на водоеми, разкопаване и затваряне /блокиране/ на улици, неизправности в пожарогасителните и пожароизвестителните инсталации, незабавно се уведомява РСПБЗН - Лом.

Чл.41.Техническото състояние на електрическите мрежи и електрооборудването трябва да осигурява тяхната пожаробезопасна експлоатация и да съответства на Правилника за устройство на електрическите уредби и на Наредба №Із-1971 за СТПНОБП.

Чл.42. Всички неизправности в електрическите инсталации и съоръжения, които могат да предизвикат искрене, късо съединение, нагряване на изолацията на кабелите и проводниците над допустимото се отстраняват незабавно. Ако това е невъзможно, инсталациите и съоръженията се спират от експлоатация.

Чл.43,ал.1 При провеждане на масови мероприятия – фестивали, събори, търговски изложения , спортни прояви, концерти, циркови представления и др., организаторите, домакините и участниците са длъжни да спазват установените правила за пожарна безопасност.

ал.2 Най- малко 10 дни преди мероприятието организаторите са длъжни да уведомят писмено Районна служба „Пожарна безопасност и защита на населението” - Лом с цел вземане на съответните мерки за осигуряване на пожарната му безопасност.

Чл. 44. Когато се предвижда използването на фойерверки и други пиротехнически средства, организаторите и изпълнителите уведомяват за това Районна служба „Пожарна безопасност и защита на населението” – Лом най-малко 3 дни преди мероприятието.

Чл.45. Дирекция „Социално подпомагане” извършва разяснителна дейност сред определени групи от населението – социално слаби, пенсионери, лежащо болни, инвалиди и др., и подава информация до кмета на общината и кметовете на населените места за противопожарното състояние на обитаваните от тях жилища и за мерките, които трябва да се предприемат за недопускане на пожари.

Чл.46. При експлоатацията, ремонта и поддържането на електрическите уреди, съоръжения и инсталации не се допуска:

1. Използването на нестандартни или неизправни електрически уреди, съоръжения и инсталации;
2. Използването на електрически ютии, котлони, кафеварки, бързовари и др. подобни електронагревателни уреди в канцеларии, производствени и складови помещения, здравни и учебни заведения, офиси, магазини, хотели и обекти за масово събиране на хора извън специално оборудваните за това места, определени със заповед на ръководителя на обекта;
3. Оставянето без наблюдение на включени в електрическата мрежа електронагревателни уреди, телевизори, радиоапарати и др.;
4. Нарушаване на защитното изпълнение на електросъоръженията /IР и взривозащита/;
5. Нарушаване на инструкцията за монтаж и експлоатация на  
   електросъоръженията, изготвени от производителя;
6. Подсилване на предпазители в електрически инсталации и уреди.
7. При ремонта на покриви, мълниезащитната инсталация се възстановява и проверява;

Чл.47. Отоплителните и вентилационните съоръжения на сградите и помещенията, се устройват и експлоатират при спазване на нормативните актове и технически изисквания, установени за тяхното производство, монтаж и ползване.

Чл.48. Лицата извършващи почистването, зареждането и запалването /включването/ на отоплителните уреди и съоръжения и тези, които ги използват са отговорни за тяхната пожаробезопасна експлоатация.

Чл.49. Преди есенно – зимния сезон отоплителните уреди, съоръженията и комините се проверяват, почистват и ремонтират. В експлоатация се допускат само изправни и стандартни уреди и съоръжения. Не се допуска нарушаване на целостта и промяна на конструкцията на димоотводи, въздухопроводи и комини, както и използването им за други цели, несвързани с предназначението им.

Чл.50. При експлоатацията на отоплителни уреди не се допуска:

1. Употребата на леснозапалими и горими течности за разпалване;
2. Сушенето и поставянето на горими предмети и материали върху отоплителните уреди и на разстояние не по-малко от това, определено от инструкцията на производителя;
3. Повторно запалване на печки с течно гориво, преди да са се охладили;
4. Оставяне без наблюдение на отоплителни и нагревателни уреди и съоръжения (с изключение на такива с автоматичен режим на работа, осигурени със съответната защита).

Чл.51. Експлоатацията на уреди работещи с пропан-бутан се допуска при изправен и капсулован редуцир-вентил, стандартен тръбопровод и термозащита. Запълването на бутилките се допуска до 80% от обема им.

Чл.52. Отоплителните уреди се експлоатират на разстояние не по-малко от 0.5м. от горими елементи или съгласно инструкциите на завода производител.

Чл.53,ал.1 Изграждането на временни постройки, съоръжения и преместваеми обекти с гъвкаво покритие, се съгласува с Общинска администрация и РСПБЗН при спазване на изискванията на глава VI от Наредба 8121з – 647 / 2014 год..

ал.2 При изграждането на обектите по ал.1 да се спазват следните изисквания:

1. Осигуряване на достъп и пътища за пожарна техника и евакуация на хора.
2. Електрическото захранване се осъществява от електрически касети и трафопостове, с гумирани проводници защитени от влага, триене и механично повреждане. Същите да се полагат по негорима основа.
3. Използването на пиротехнически средства, се съгласува с компетентните органи.
4. Оборудване с необходимите уреди за пожарогасене съгласно приложение №2 от Наредба №Із-1971 за СТПНОБП.

## ГЛАВА – ІІІ.

## ОРГАНИЗАЦИЯ ПО ОСИГУРЯВАНЕ НА ПОЖАРНАТА БЕЗОПАСНОСТ

**РАЗДЕЛ – І. Формирования за пожарогасене и спасяване.**

Чл.54,ал.1 За осигуряване на пожарната безопасност на територията на Общината, кмета може да създава доброволни формирования за подпомагане органите на РСПБЗН.

ал.2 Доброволните формирования по ал.1, се създават по реда на Наредбата „за реда за създаване и организиране на дейността на доброволните формирования за предотвратяване или овладяване на бедствия, пожари и извънредни ситуации и отстраняване на последиците от тях”, приета с ПМС 123 от 25.06.2012 г.

Чл.55,ал.1 В населените места може да се създават гасачески групи от местното население ;

ал.2 Оборудването със защитно облекло, средства за гасене и техника се осигурява от бюджета на Община Лом, извън предвидените средства за доброволните формирования, създадени по реда на чл.54;

Чл.56,ал.1 При погасяване на пожари възникнали в полския и горски фонд, участват силите на РСПБЗН, ДГС, доброволните формирования, гасаческите групи / ако има създадени / и физически лица собственици на имоти.

ал.2 При извършване на аварийно-спасителни действия и отстраняване на вредните последици от тях, участват сили на РСПБЗН и доброволните формирования;

ал.3 Действията по ал.1 и ал.2 се извършват под ръководството на РСПБЗН.

**РАЗДЕЛ – ІІ. Задължения на кметовете и кметските наместници:**

Чл.57. При изпълнение на своите функции, кметовете и кметските наместници:

1. Съдействат на органите на РСПБЗН и Държавно горско стопанство /ДГС/ по осъществяването на техните функции, касаещи организацията на пожарната безопасност.
2. Изпълняват съгласувано с ДГС мерките за пожарна безопасност по границите на населените места и горските територии.
3. Информират местното население за задълженията и мерките по опазване на горите от пожари.
4. Навременно разгласяване, разясняване и спазване изискванията за пожарна безопасност – Наредба8121з – 968 /19.12.2014г за правилата и нормите за пожарна безопасност при извършване на дейности в земеделски земи , по време на жътвата сред населението, както и за повишаване готовността му за предотвратяване и гасене на пожарите;

# **АДМИНИСТРАТИВНО - НАКАЗАТЕЛНИ РАЗПОРЕДБИ**

1. Установяването на нарушенията, издаването, обжалването и изпълнението на Наказателните постановления се извършва по реда на ЗАНН.
2. За нарушение разпоредбите на тази Наредба на виновните физически лица се налага парична глоба от 50 до 500 лева.
3. За нарушение разпоредбите на тази Наредба на еднолични търговци и юридически лица се налага парична глоба от 100 до 1000 лева.
4. При повторно нарушение глобите по т.2 и т.3 се налагат в двоен размер.
5. За нарушения извършени от малолетни, непълнолетни или поставени под запрещение лица, отговарят родителите, настойниците или попечителите.

# **ПРЕХОДНИ И ЗАКЛЮЧИТЕЛНИ РАЗПОРЕДБИ**

* 1. Тази наредба се издава на основание чл. 21, ал.1 т.13 и ал.2 от ЗМСМА, и чл. 137, т. 2 от ЗМВР и отменя „Наредба за пожарната и аварийна безопасност на територията на Община Лом ” приета с Решение на Общински съвет № 347 от протокол № 40 / 23.04.2013 год.
  2. Контролът по изпълнение на Наредбата се възлага на Районна служба „Пожарна безопасност и защита на населението” гр.Лом, кметовете на кметства и кметските наместници за съответните землища и населени места.
  3. Нарушенията на Наредбата се установяват с актове на специализираните контролни органи осъществяващи „Държавен противопожарен контрол” РСПБЗН Лом в границите на тяхната компетентност, на съответните кметове и кметски наместници, когато нарушенията са извършени на територията на съответните кметства и населени места. Наказателните постановления се издават от Началника на РС”ПБЗН”гр.Лом и Кмета на Общината гр.Лом
  4. Настоящата Наредба е приета на Заседание на Общински съвет – Лом с Решение № …... от Протокол № …….. от ……………….. 2019 година.